Báta Községi Önkormányzat Képviselő-testületének
11/2020. (XII. 2.) önkormányzati rendelete
a talajterhelési díjról szóló 3/2014. (IV. 29.) önkormányzati rendelet módosításáról

Báta Községi Önkormányzat Képviselő-testülete – a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése szerinti – hatáskörében eljáró Báta Községi Önkormányzat polgármestere a környezetterhelési díjról szóló 2003. évi LXXXIX. törvény 26. § (4) bekezdésében kapott felhatalmazás alapján, az Alaptörvény 32. cikk (2) bekezdésében pontjában meghatározott feladatkörében eljárva a következőket rendeli el:

Báta Községi Önkormányzat Képviselő-testületének a talajterhelési díjról szóló 3/2014. (IV. 29.) önkormányzati rendelete 3. § (2) bekezdése helyébe a következő rendelkezés lép:

„(2) Mentesül 20 hónapig a talajterhelési díjfizetési kötelezettség megfizetése alól az a kibocsátó, aki a megépült közcsatorna átadását követő 20 hónapon belül ráköt a közcsatornára. Ezen időtartamba a törvényben biztosított 90 napot is be kell számítani.”

Ez a rendelet a kihirdetését követő napon lép hatályba és a hatálybalépését követő napon hatályát veszti.

Báta, 2020. december 1.

 **Huszárné Lukács Rozália Takácsné Gehring Mária**

 **polgármester jegyző**

**A rendelet kihirdetve 2020. december 2. napján.**

**Takácsné Gehring Mária**

**jegyző**

INDOKOLÁS
a talajterhelési díjról szóló 3/2014. (IV. 29.) önkormányzati rendelet módosításáról
szóló 11/2020. (XII. 2.) önkormányzati rendelethez

ÁLTALÁNOS INDOKOLÁS

A Kormány által kihirdetett veszélyhelyzetben a katasztrófavédelemről szóló 2011. évi CXXVIII. törvény (a továbbiakban: katasztrófavédelmi törvény) 46. § (4) bekezdése szerint valamennyi képviselő-testületi feladat- és hatáskört a polgármester gyakorol, az ott meghatározott korlátra tekintettel. A katasztrófavédelmi törvény hivatkozott felhatalmazása alapján a Képviselő-testület rendeletalkotási kizárólagos hatáskörét is a polgármester gyakorolja a kihirdetett veszélyhelyzetben.

Bátán az alszögi szennyvíz-elvezető rendszert 2019. december 4. napján adták át, azonban a 2020-as évben még folytak az átadott rendszer garanciális munkálatai, amelyek miatt az érintett lakosság nagy része nem tudott rákötni a szennyvízelvezető csatornára.

Báta Község Képviselő-testületének a talajterhelési díjról szóló 3/2014. (IV. 29.) önkormányzati rendelete 3. § (2) bekezdése a megépült közcsatorna átadásától számított 1 évben határozza meg a talajfizetési díj alóli mentesülés esetét abban az esetben, ha a kibocsátó ráköt a közcsatornára. Az újonnan megépül alszögi szennyvízelvezető csatorna esetében az egy év rövidnek bizonyult, hiszen sokan – műszaki okok miatt – nem tudtak rákötni a csatorna-hálózatra, így nekik indokolatlan terhet jelentene a talajterhelési díj megfizetése.

RÉSZLETES INDOKOLÁS

Az 1. §-hoz: a rendelkezés a talajterhelési díj alóli mentesülés időtartamát hosszabbítja meg rákötés esetén a megépült közcsatorna átadását követő 20. hónap végéig. Ez azt jelenti, hogy a 2019. december 4-én átadott alszögi szennyvízcsatorna-rendszerre 2021. július 4. napjáig köthetnek rá a kibocsátók anélkül, hogy talajterhelési díjat kellene fizetniük.

A jogalkotásról szóló 2010. évi CXXX. törvény 18. § (3) bekezdése, továbbá a Magyar Közlöny kiadásáról, valamint a jogszabály kihirdetése során történő és a közjogi szervezetszabályozó eszköz közzététele során történő megjelöléséről szóló 5/2019. (III. 13.) IM rendelet 20. § (3) bekezdése alapján jelen indokolást a Nemzeti Jogszabálytárban közzétesszük.